title: Εκτροφή του Solea sp.
titleType: AlternativeTitle
Creators: name: Κατσαούνος, Ευάγγελος
Publisher: name: University of Thessaly
Year: 2008
Subjects: subject: ΙΧΘΥΟΚΑΛΛΙΕΡΓΕΙΑ
subject: ΨΑΡΙΑ -- ΕΚΤΡΟΦΗ

description: Η εργασία αυτή, συνοψίζει τα αποτελέσματα ερευνών σχετικά με το είδος Solea sp. που έχουν λάβει χώρα στην Ευρώπη. Βασικός στόχος είναι να παρουσιαστεί η υφιστάμενη κατάσταση, που προκύπτει από έρευνα στα βασικά σημεία της εκτροφής της γλώσσας, καθώς και να αναδειχθούν πληροφορίες που μπορούν να αποτελέσουν οδηγό για μελλοντικές ενέργειες. Ένας μεγάλος αριθμός επιστημονικών άρθρων καθώς και πολλών πειραμάτων, που έχουν διεξαχθεί σε πειραματικά εργαστήρια και σε μικρής κλίμακας εκτροφές, έχουν δημοσιευτεί τις τελευταίες τρεις δεκαετίες αναδεικνύοντας νέες και ενδιαφέρουσες πληροφορίες σχετικά με την εκτροφή της γλώσσας. Η εργασία χωρίζεται σε οχτώ κεφάλαια: 1° Εισαγωγή, 2° Διαχείριση Γεννητόρων, 3° Παραγωγή αυγών, 4° Λάρβες, 5° Ανάπτυξη, 6° Ασθένειες, 7° Μάρκετινγκ και 8° Συζήτηση. Στην Εισαγωγή, γίνεται ανασκόπηση της σχετικής βιβλιογραφίας. Το κεφάλαιο αυτό υποδιαιρείται σε δύο τμήματα. Στο πρώτο τμήμα περιγράφεται η παγκόσμια παραγωγή των εκτρεφόμενων ειδών Sparus aurata και Dicentrarchus labrax, τα οποία παρουσιάζουν σημάδια κορεσμού, όσον αφορά τις τιμές διάθεσης. Επίσης, περιγράφεται η παγκόσμια παραγωγή του είδους Solea sp., το οποίο εμφανίζεται ως κύριο υποψήφιο είδος για μελλοντική εκτροφή τα τελευταία χρόνια. Στο δεύτερο τμήμα γίνεται βιβλιογραφική ανασκόπηση των κυριότερων ερευνών σχετικά με την βιολογία και την οικολογία του είδους Solea sp. Στο κεφάλαιο "Διαχείριση Γεννητόρων", αναφέρεται η μέχρι τώρα υπάρχουσα βιβλιογραφία για τις μεθόδους σύλληψης και εγκλιματισμού ωρίμων ατόμων γλώσσας (περιβαλλοντικοί παράγοντες, προσαρμογή στην αιχμαλωσία, διατροφικό καθεστώς). Επίσης εξετάζονται οι αναπαραγωγικές στρατηγικές του είδους αυτού στην Βόρεια Θάλασσα και στην Μεσόγειο. Συμπερασματικά, η διαθέσιμη βιβλιογραφία παρουσιάζει ότι η διαχείριση των γεννητόρων και η φυσική αναπαραγωγή σε καθεστώς αιχμαλωσίας έχει επιτευχθεί με επιτυχία. Στο κεφάλαιο "Παραγωγή αυγών", αρχικά περιγράφονται οι παράγοντες που επηρεάζουν τόσο την ποιότητα όσο και την ποσότητα των αυγών γλώσσας. Αν και μέχρι σήμερα δεν έχει επιτευχθεί πλήρης κύκλος ωοτοκίας εντούτοις, είναι γνωστό ότι η θερμοκρασία παίζει σημαντικό ρόλο. Επιπλέον, εξετάζεται η διάρκεια της περιόδου της ωοτοκίας καθώς και η εκκόλαψη των αυγών. Στο κεφάλαιο "Λάρβες", περιγράφονται τα αναπτυξιακά στάδια των προνυμφών γλώσσας. Η μεταμόρφωση είναι μια βαθμιαία πορεία ωρίμανσης της ανατομίας και μορφολογίας των προνυμφών. Κατά την διάρκεια της κρίσιμης περιόδου, το στομάχι, τα πυλωρικά τυφλά, ο σκελετός, η πλευρική γραμμή, τα βράγχια και τα πτερύγια αποκτούν την τελική τους μορφή. Στην συνέχεια περιγράφεται η διατροφή των προνυμφών γλώσσας. Οι λάρβες γλώσσας τρέφονται με rotifer και Artemia, αρχικά. Κατά την διάρκεια των 20 τελευταίων ετών ένας σημαντικός αριθμός μελετών έχουν εξετάσει τις διάφορες πτυχές της αποκοπής. Η περίοδος της αποκοπής προκαλεί υψηλές θνησιμότητες, λόγω του γεγονότος ότι το βενθικό ψάρι δεν είναι αρκετά κινητικό καθώς επίσης και ανθεκτικό σε μεγάλες περιόδους νηστείας. Στο κεφάλαιο "Ανάπτυξη", γίνεται αναφορά για τους περιβαλλοντικούς παράγοντες που επηρεάζουν το ρυθμό ανάπτυξης των ιχθυδίων γλώσσας (θερμοκρασία, φωτοπερίοδος, αλατότητα και δείκτης πυκνότητας). Η θερμοκρασία και ο δείκτης πυκνότητας, έχουν βρεθεί ότι αποτελούν τα σημαντικότερα κλειδιά για την εκτροφή της γλώσσας. Έπειτα, παρουσιάζονται προσπάθειες εκτροφής σε χωμάτινες δεξαμενές και raceways. Τέλος, αναφέρονται οι απαιτήσεις των ιχθυδίων όσον αφορά το νερό εκτροφής. Στο κεφάλαιο "Ασθένειες", παρουσιάζονται τα βασικότερα παθολογικά προβλήματα που έχουν προκύψει κατά την εκτροφή της γλώσσας στην Ευρώπη. Η σημαντικότερη καταγραφή αφορά την ασθένεια ΒΡΝ. Στο κεφάλαιο "Μάρκετινγκ", περιγράφονται οι σημαντικότερες πτυχές του μάρκετινγκ στον τομέα των υδατοκαλλιεργειών καθώς και τα βασικά κριτήρια, τα οποία εμφανίζουν την γλώσσα σημαντικό είδος για μελλοντική εκτροφή. Στο κεφάλαιο "Αποτελέσματα - Συζήτηση", γίνεται σαφές ότι παρά τα άλυτα προβλήματα που εντοπίζονται κατά την εκτροφή, η γλώσσα παραμένει ένα ελκυστικό είδος για μαζική παραγωγή.